În prezent, pe Pământ au loc două fenomene puternice:
fenomenul de încălzire globală
și emanciparea femeilor și a fetelor.
Legătura dintre acestea e adesea trecută cu vederea,
dar egalitatea de gen e un răspuns cheie la această provocare planetară.
Permiteți-mi să vă explic.
În ultimii ani,
am depus eforturi asupra unui proiect numit „Proiectul Drawdown.”
Echipa noastră a scotocit prin înțelepciunea omenirii
ca să găsească soluții pentru reducerea gazelor cu efect de seră
și a emisiilor din atmosferă ce contribuie la schimbarea climatului -
nu soluții de genul „poate într-o zi, dacă avem noroc”,
ci 80 dintre cele mai bune practici și tehnologii
pe care le avem deja:
energie verde, regenerabilă, inclusiv solară și eoliană;
clădiri verzi, atât noi, cât și renovate;
transport eficient din Brazilia până în China;
ecosisteme prospere datorită protecției și restaurării;
reducerea deșeurilor și revendicarea valorii acestora;
cultivarea alimentelor folosind metode ce regenerează solul;
modificarea dietelor prin reducerea consumului de carne,
și consumarea mai multor plante;
și echitate pentru femei și fete.
Genul și clima sunt legate între ele în mod inextricabil.
Eliminarea emisiilor depinde de inițiativa oamenilor.
În primul rând, puțin context.
Ne aflăm într-o situație de urgență, de severitate și de amploare,
o situație pe care omenirea n-a mai înfruntat-o înainte.
Până acum, răspunsul nostru nu e nici pe-aproape de a fi adecvat.
Dar știți deja asta.
O știți în adâncul vostru,
în oasele voastre.
Fiecare dintre noi e o parte a sistemelor vii ale planetei,
sisteme tricotate împreună cu alte 7,7 miliarde de ființe umane
și alături de alte 1,8 milioane de specii cunoscute.
Putem simți conexiunile dintre noi.
Putem simți ruptura
și fereastra către vindecare care se închide.
Acest pământ, casa noastră,
ne spune că trebuie să găsim o cale mai bună de a exista, și asta repede.
Din experiența mea, a avea ochii larg deschiși
înseamnă a avea o inimă zdrobită în fiecare zi.
E o durere despre care vorbesc rareori,
deși munca mea presupune puterea vocii.
Îmi reamintesc că inima se poate rupe pur și simplu sau că poate fi sfâșiată.
O inimă sfâșiată e conștientă și vie și solicită acțiuni.
E regenerativă, ca natura,
revendicându-și terenul ruinat, născându-se din nou.
Viața se mișcă inexorabil spre mai multă viață,
spre vindecare,
spre întregire.
Acesta e un adevăr ecologic fundamental.
Și noi, noi toți,
suntem forța vieții.
În aparență, legătura primară dintre femei, fete și încălzirea globală
nu însemnă viață, ci moarte.
Crește gradul de conștientizare că impactul schimbărilor climatice
afectează mai mult femeile și fetele,
dacă luăm în considerare vulnerabilitățile existente.
Există un risc mai mare de deplasare,
șanse mai mari de a fi rănite sau ucise în timpul unui dezastru natural.
Seceta prelungită poate precipita căsătoria timpurie
pe măsură ce familiile se confruntă cu lipsurile.
În ultimă instanță, inundațiile pot forța prostituția
pe măsură ce femeile se luptă să supraviețuiască.
Și lista continuă să crească.
Aceste dinamici sunt cele mai acute în condiții de sărăcie,
din New Orleans până în Nairobi.
Prea des povestea se termină aici.
Dar nu astăzi.
Un alt adevăr eliberator cere să fie văzut.
Dacă câștigăm teren referitor la egalitatea de gen,
câștigăm teren și în ceea ce privește abordarea încălzirii globale.
Această conexiune iese la lumină în trei domenii cheie,
trei domenii în care putem asigura drepturile femeilor și fetelor,
susține capacitatea de adaptare
și preveni emisiile, toate în același timp.
Femeile sunt fermierii primari ai lumii.
Acestea produc 60-80% din produsele alimentare în țările cu venituri mici,
și lucrează deseori pe mai puțin de cinci hectare.
Asta înseamnă termenul de „mici fermieri”.
În comparație cu bărbații, femeile au mai puțin acces la resurse,
inclusiv la drepturile de teren,
la credit și capital, la formare,
la instrumente și tehnologie.
Ele cultivă pământul la fel de eficient ca bărbații,
dar această disparitate bine documentată în resurse și drepturi
înseamnă că femeile produc mai puține alimente pe aceeași suprafață.
Eliminați aceste goluri,
iar producțiile agricole vor crește cu 20-30%.
Asta înseamnă cu 20-30% mai multe alimente din aceeași grădină sau din același câmp.
Implicațiile legate de foamete, de sănătate, de venitul gospodăriei -
sunt evidente.
Să vedem ce legătura are asta cu climatul.
Noi, oamenii, avem nevoie de pământ pentru a cultiva alimente.
Din păcate, pădurile sunt tăiate adesea pentru a crea terenuri agricole
și defrișările cauzează emisii.
Dar dacă fermele existente produc suficientă hrană,
pădurile sunt mai puțin susceptibile de a fi pierdute.
Deci, există un efect de undă.
Sprijiniți femeile în agricultură,
obțineți randamente mai mari,
evitați defrișările
și susțineți puterea dătătoare de viață a pădurilor.
Proiectul Drawdown estimează că abordarea inegală din agricultură
ar putea preveni două miliarde de tone de emisii până în 2050.
Asta în paralel cu impactul pe care reciclarea produselor de uz casnic
l-ar avea la nivel global.
Abordarea acestei inechități poate ajuta femeile
să facă față provocărilor întâlnite în cultivarea alimentelor
pe măsură ce climatul se schimbă.
Există forța vieții în cultivare.
La ultima numărătoare,
unui număr de 130 de milioane de fete încă le era refuzat dreptul la școală.
Lacunele sunt mai mari în școala generală.
Prea multe fete sunt lipsite de o bază vitală pentru viață.
Educația înseamnă o sănătate mai bună pentru femei și pentru copiii lor,
o mai bună securitate financiară,
un factor favorizant atât acasă, cât și în societate,
mai multă capacitate de navigare într-o lume cu o climă schimbătoare.
Educația poate însemna opțiuni, adaptabilitate, putere.
De asemenea, poate însemna reducerea emisiilor.
Din diferite motive,
când avem mai mulți ani de educație,
alegem să ne căsătorim mai târziu
și să avem mai puțini copii.
Astfel, familiile noastre ajung să fie mai mici.
Ce se întâmplă la nivel individual se adună de-a lungul lumii și a timpului.
Toate aceste acțiuni adunate,
dreptul de a merge la școală influențează câți oameni trăiesc pe această planetă
și influențează sistemele sale vii.
Dar nu de aceea fetele ar trebui educate.
E un rezultat semnificativ.
Educația e doar o față a monedei.
Cealaltă e planificarea familială:
accesul la servicii de înaltă calitate, sănătatea reproductivă voluntară.
A avea copii la alegere și nu la întâmplare,
e o chestiune de autonomie și demnitate.
Cu toate acestea, în SUA,
45% din sarcini sunt neplanificate.
214 milioane de femei din țările cu venituri mici
spun că vor să decidă dacă și când vor rămâne gravide,
dar nu folosesc metode contraceptive.
Ascultarea nevoilor femeilor,
abordarea acestor nevoi,
promovarea echității și a bunăstării:
acestea trebuie să fie obiectivele planificării familiale, punct.
Moderarea creșterii populației umane
e un efect secundar, chiar dacă e unul puternic.
Ar putea reduce drastic cererea pentru alimente, transport, electricitate,
clădiri, bunuri și toate celelalte,
reducând astfel emisiile.
Eliminați golurile legate de accesul la educație și la planificare familială,
și până la mijlocul secolului, populația va fi cu un miliard de oameni mai redusă,
decât ar fi dacă n-am lua nicio măsură.
Conform proiectului Drawdown,
un miliard de oameni mai puțini, ar putea însemna să evităm
aproape 120 de miliarde de tone de emisii.
La acest nivel de impact,
echitatea dintre femei și bărbați reprezintă soluția ideală
pentru a restabili climatul potrivit pentru viață.
La acest nivel de impact,
echitatea dintre femei și bărbați se află în paralel cu turbinele eoliene,
și cu panourile solare și cu pădurile.
Există forța vieții în învățare
și forța vieții în alegere.
Acum, permiteți-mi să fiu clară:
asta nu înseamnă că femeile și fetele sunt responsabile pentru a repara totul.
(Râsete)
Deși probabil vom crede asta.
(Râsete)
(Aplauze)
Echitate pentru femei în agricultură, educație și planificare familială:
acestea sunt soluții în cadrul unui sistem de soluții bine gândite.
Împreună, ele formează un plan al posibilităților.
Și permiteți-mi să fiu și mai clară despre acest lucru:
populația nu poate fi abordată separat de producție sau de consum.
Unele segmente ale familiei umane provoacă un rău exponențial mai mare,
în timp ce altele suferă de o nedreptate exagerată.
Cei mai îmbelșugați -
noi suntem cei mai răspunzători,
noi avem cele mai multe de făcut.
Relația dintre gen și climă se extinde dincolo de impacturile negative
și dincolo de soluțiile puternice.
Femeile sunt voci vitale și agenți ai schimbării pe această planetă,
dar lipsim prea des sau suntem excluse din procesul de luare a deciziilor.
Suntem adesea ignorate sau reduse la tăcere când vorbim.
Suntem adesea excluse
când se întocmesc planuri sau când se fac investiții.
Conform unei analize,
doar 0,2% din fondurile filantropice
merg în mod special spre femei și spre mediu,
doar 110 milioane de dolari la nivel global -
suma cheltuită de un singur bărbat pe o singură pictură Basquiat anul trecut.
Aceste dinamici nu sunt numai nedrepte, sunt menite eșecului.
Pentru a transforma societatea rapid și radical,
avem nevoie de fiecare soluție și de fiecare rezolvare,
de fiecare minte,
de fiecare bucățică de inimă,
de fiecare pereche de mâini.
Adesea râvnim la un simplu apel la acțiune,
dar această provocare cere mai mult decât o listă de constatare,
și mai mult decât o listă de verificare.
Trebuie să funcționăm mai mult ca un ecosistem,
să găsim putere în diversitatea noastră.
Vă cunoașteți superputerile.
Sunteți un educator, fermier, vindecător, creator, militant, înțelept.
Cum v-ați putea uni cu toții în locația în care vă aflați
pentru a scoate la iveală soluțiile?
Vreau să vă întreb de un anumit rol pe care îl jucați cu toții:
rolul mesagerului.
Acesta e momentul pentru marea trezire.
Trebuie să întrerupem tăcerea din jurul situației planetei noastre;
să depășim dezbaterile fabricate despre știința climei;
să împărtășim soluții;
să spunem adevărul cu o inimă sfâșiată;
să învățăm că pentru a aborda schimbările climatice,
trebuie ca egalitatea de gen să devină realitate.
Și în fața unei provocări aparent imposibile,
femeile și fetele sunt o sursă feroce de posibilități.
E un lucru minunat să fii în viață
într-un moment care contează atât de mult.
Acest pământ,
casa noastră,
ne cheamă să fim îndrăzneți,
amintindu-ne că suntem împreună în asta -
femei, bărbați,
oameni de toate identitățile de gen,
toate ființele.
Suntem forța vieții,
un Pământ,
o singură șansă.
Haideți să profităm de ea!
Vă mulțumesc!
(Aplauze)